**2ο Γυμνάσιο Κορίνθου**

**Εργασία του μαθητή :Αναστάση Σούκουλη**

**Τμήμα Γ4**

**Γ΄ Γυμνασίου**

**Τίτλος Εργασίας :ΤΡΑΓΟΥΔΙΑ ΚΑΙ ΕΘΙΜΑ ΤΗΣ ΖΩΗΣ ΤΩΝ ΠΡΟΓΟΝΩΝ ΜΟΥ**

### ΤΡΑΓΟΥΔΙ 1: ΒΟΧΑΊΤΙΣΣΑ

**Αχ, τι απελπισιά  
και τι πόνο που έχω εγώ  
μάνα μου μες στην καρδιά  
για μια Βοχαΐτισσα**

**Βοχαϊτοπούλα, συ που τα 'χεις ούλα  
μάτια, φρύδια και μαλλιά  
του ντουνιά την ομορφιά**

**Αχ κούκλα μου γλυκιά  
συ μου πήρες την καρδιά  
και δε βρίσκω γιατρειά  
κακούργα Βοχαΐτισσα**

**Βοχαϊτοπούλα, κούκλα μου μικρούλα  
τα σγουρά σου τα μαλλιά  
μου 'χουν κάψει την καρδιά**

### ΤΡΑΓΟΥΔΙ 2: ΒΡΥΣΗ ΜΟΥ ΜΑΛΑΜΑΤΕΝΙΑ

**Όρε βρύση μου μαλαματένια  
πώς βαστάς κρυό νερό  
πώς βαστώ κι εγώ καημένος  
της αγάπης τον καημό   
Όρε νάμουν βρύση νάμουν στέρνα  
νάμουν γάργαρο νερό  
να βαστάω και ν' αντέχω   
της αγάπης τον καημό.**

**ΤΡΑΓΟΥΔΙ 3: ΟΛΑ ΤΑ ΠΟΥΛΑΚΙΑ**

**’Ολα τα πουλάκια ζυγά ζυγά  
τα χελιδονάκια ζευγαρωτά  
το 'ρημο τ' αηδόνι το μοναχό  
περπατεί στους κάμπους με τον αητό   
περπατεί και λέει και κελαηδεί.   
Ανδριανουπολίτη πραματευτή  
που την επέτυχες αυτή τη νιά  
την ξανθομαλλούσα την Πατρινιά;   
Απ' την Πόλη ερχόμουν κι απ' τα νησιά   
κι απ τη γειτονιά της επέρασα   
τα βασιλικά της επότιζε  
και τις μαντζουράνες εδρόσιζε,  
μου 'κοψε κλωνάρι και μου 'δωσε,  
μου 'πε κι ένα λόγο και μ' άρεσε.**

**ΣΥΝΗΘΕΙΕΣ ΚΑΙ ΕΘΙΜΑ ΤΗΣ ΟΙΚΟΓΕΝΕΙΑΣ ΜΟΥ**

Οι γυναίκες την πρωτομαγιά πότιζαν τους κήπους και έπλεναν τις αυλές, οι  μητέρες πήγαιναν τις κόρες τους κάτω από τον ίσκιο ενός δέντρου και έβαζαν στο πρόσωπό τους λάδι για να γυαλίζει και να είναι πάντα όμορφο.

Στίς 14 Σεπτεμβρίου, ημέρα του Σταυρού, οι παπούδες μου γεωργοί τύλιγαν σε μαντήλι σπόρους Δημητριακών για να τα ευλογήσει ο Παπάς ενόψει της σποράς που θα επακολουθούσε.  
  
Στίς 6 Αυγούστου, κυρίως οι αμπελουργοί, έκοβαν τα πρώτα μισογινομένα σταφύλια και σε πανεράκια τα πήγαιναν στην εκκλησία για ευλογία καλής σοδειάς.  
  
Τα μικρά παιδιά, πριν κοιμηθούν το βράδυ, έρχονταν στους γονείς και στους παππούδες και αφού έκαναν τον Σταυρό τους έπαιρναν  την ευχή τους. Όταν έβλεπαν Παπά στο δρόμο έτρεχαν και του φιλούσαν το χέρι.

### Έθιμο της Παναγίας της Μεσοσπορίτισσας

 Στις 21 Νοεμβρίου οι γυναίκες πάνε στην εκκλησία φέρνοντας μαζί τους πολυσπόρια δεμένα μέσα σε λευκές πετσέτες για να τα ευλογήσει ο παπάς και να πάνε καλά τα σπαρτά. Μετά βράζουν “τα μπούλια” δηλαδή καλαμπόκι, σιτάρι, ρεβύθια, φασόλια, φακή και τα ρίχνουν σε μεγάλες γαβάθες και τα περιχύνουν με κρασί. Πριν αρχίσουν να τα τρώνε, πιάνουν μερικούς σπόρους και τους πετάνε πάνω και πίσω τους λέγοντας παραδοσιακούς στίχους για να πάει καλά η σπορά. –

### Ψυχοσάβατο

Το Ψυχοσάββατο των Αγ. Θεοδώρων οι γυναίκες φτιάχνουν κόλλυβα. Μια κοπέλα κλέβει με επιδεξιότητα κόλλυβα από τους δίσκους τριών γυναικών, που της καθεμιάς ο άντρας ονομάζεται Γιάννης, και τα σπέρνει στη γλάστρα ή στον κήπο τραγουδώντας και καθώς τραγουδάει αφήνει κάποιο ρούχο της κι ένα ψαλίδι ή μαχαίρι για να το χρησιμοποιήσει σαν δρεπάνι ο αναμενόμενος θεριστής –

### Το έθιμο του Άϊ Γιάννη του Κλήδονα

Στις 24 Ιουνίου γιορτάζεται η γιορτή του Αι Γιάννη του Κλήδονα (Ριγανά). Το σύνηθες είναι να πηγαίνουν οι γυναίκες να μαζεύουν ρίγανη και άλλα βότανα νωρίς το πρωί για να εξασφαλίσουν την εύνοια του Αγίου. Το βράδυ ανάβουν τις φωτιές και όλοι μικροί και μεγάλοι περνούν από πάνω, ως εξαγνισμό και κάθαρση –

### Η Ψυχοκόρη

Στην περιοχή της Νεμέας εφαρμόζεται το έθιμο της ψυχοκόρης, δηλαδή το πρωί των Χριστουγέννων όταν γυρίζουν από την εκκλησία η έφηβη κόρη του σπιτιού τους περιμένει έχοντας βάλει πάνω στην πιατέλα όλα τα παραδοσιακά εδέσματα της Νεμέας: κουραμπιέδες, δίπλες, μελομακάρονα, τηγανόψωμα, ξεροτήγανα και γλυκά του κουταλιού. Εκτός από αυτά προσφέρουν και στον άντρα της οικογένειας λικέρ. Επίσης το βράδυ της παραμονής των Χριστουγέννων βάζουν ακόμα και πλαστικά κλαδιά (παλιότερα από αμπέλια) πάνω από τα τζάκια, πλένονται καλά για να μην τους κατουρήσουν όπως λένε οι καλικάτζαροι και σκεπάζουν τα γλυκά με αλουμινόχαρτα –

### Το Δωδεκαήμερο Χριστουγέννων και Πρωτοχρονιάς

Το δωδεκαήμερο άρχιζε από το πρωί της παραμονής των Χριστουγέννων και κρατούσε έως τις 5 Γενάρη. Κατά τη διάρκεια των 12 αυτών ημερών, κατά κύριο λόγο επικρατούσαν οι δεισιδαιμονίες. Οι εργασίες περιορίζονταν στα απαραίτητα και η φωτιά είχε κυρίαρχο ρόλο στη ζωή των κατοίκων, αφού “έδιωχνε τα κακά πνεύματα”. Γι’ αυτό και έπρεπε πάντα να είναι αναμμένη και μάλιστα κάποιοι συνήθίζαν να τοποθετούν στο τζάκι διαφορετικά είδη ξύλου, όπως κέδρο, αγριοκερασιά, αγριοκυπάρισσο για να είναι γεροί οι νοικοκύρηδες του σπιτιού. Την Πρωτοχρονιά τα παιδιά μετά τα κάλαντα, συγκεντρώνονταν στην αλάνα του χωριού και έπαιζαν “δεκάρες”, “στριφτό” και άλλα παιχνίδια. Την παραμονή της Πρωτοχρονιάς οι νέοι, πήγαιναν στη βρύση και στις 12 ακριβώς γέμιζαν τις κανάτες τους με το “πρώτο νερό της χρονιάς” για να έχουν καλά εισοδήματα οι οικογένειες. Την Πρωτοχρονιά έραιναν τα σπίτια τους με αυτό το νερό. -